ועדת הכספים, כנסת 20, פרוטוקול מספר 1090, 2018-07-02 13:29

משה גפני: צהרים טובים.

משה גפני: אני מתכבד לפתוח ישיבה מיוחדת של ועדת הכספים של הכנסת בעקבות הקמת יחידת הכנסת לתיאום ופיקוח הפרלמנטרי.

משה גפני: על היום הזה הודיע היושב ראש.

משה גפני: אני מקדם בברכה את יושב ראש הכנסת שהוא היה היוזם של התהליך הזה, אני מקדם בברכה את שר האוצר משה כחלון, את סגן שר האוצר הרב יצחק כהן, את המנכ"ל שי באבד, את הממונה על התקציבים, את כל הנהלת משרד האוצר וכמובן את זאב בילסקי שהיה חבר ועדת הכספים והביא הרבה כסף לניצולי השואה במלחמה נגד הבנקים.

משה גפני: אנחנו זוכרים אותו לטוב בעניין הזה וזאת ההזדמנות כאן בוועדה לאחל לך הצלחה כמי שנבחר לראש מטה הדיור.

משה גפני: אנחנו תולים בך תקוות.

משה גפני: אנחנו יודעים שמה שהצלחת כאן בוועדה, תצליח גם שם.

איתן ברושי: גם הצליח כראש עיר.

איתן ברושי: אל תדלג על זה.

יולי יואל אדלשטיין: לכן הוא לא הזכיר את זה, כי תושבי רעננה מאוד כועסים.

משה גפני: תושבי רעננה עצובים על כך שהוא עזב.

משה גפני: אני רוצה לבקש מיושב ראש הכנסת לומר דברי פתיחה.

משה גפני: לפני שאתה תאמר את דברך אדוני השר, אני רוצה לומר כמה דברים על מצב המשק.

יולי יואל אדלשטיין: תודה אדוני יושב ראש הוועדה.

יולי יואל אדלשטיין: אדוני השר, סגן השר, מנכ"ל המשרד, כל בכירי משרד האוצר, חברי הכנסת והמוזמנים.

יולי יואל אדלשטיין: אני כבר אמרתי בוועדה אחרת שאני לא טוב לדבר גבוהה גבוהה אבל אנחנו כנראה באמת באירוע די מיוחד כאשר במהלך הבוקר, אדוני השר, 12 שרים קולגות שלך מוסרים דיווחים בוועדות השונות של הכנסת.

יולי יואל אדלשטיין: הייתי בכמה ועדות ואני רואה שכמה חברי כנסת שנמצאים כאן נכחו בוועדות אחרות בהן הם חברים.

יולי יואל אדלשטיין: אני חושב שהיום מתנהל כפי שבאמת תכננו.

יולי יואל אדלשטיין: זו הזדמנות גם לומר מילה טובה גם ליחידת כת"ף, גם למזכירות הכנסת, גם לכל אלה שהיו מעורבים בארגון היום הזה.

יולי יואל אדלשטיין: אני מקווה מאוד שכאן אנחנו נותנים איזשהו מענה לאותה סיטואציה עליה דיברנו לא מעט כולנו, שחברי הכנסת בעצם מגישים אלפי הצעות חוק כל קדנציה ואני לא אומר את זה כאיזושהי האשמה או מפנה אצבע מאשימה, כי בעצם אין כלים אחרים.

יולי יואל אדלשטיין: הצעות חוק, עת דיברנו על כך שהן יותר מדי, שואלי אם גם את זה רוצים לקחת.

יולי יואל אדלשטיין: אני חושב שבמהלך הקדנציה הזאת עשינו כמה דברים שקצת משנים את המצב.

יולי יואל אדלשטיין: אני אזכיר רק את שעת השאלות במליאה לשרים.

יולי יואל אדלשטיין: שר האוצר כבר היה באירוע הזה ואני חושב שאפשר לומר שאחרי לפחות עשרה מפגשים כאלה עם ראש הממשלה ועם שרי הממשלה, אפשר לומר שהעניין הזה עובד ומצליח.

יולי יואל אדלשטיין: היום, כפי שאמרתי, הצגת תכניות הממשלה.

יולי יואל אדלשטיין: חברים, אני גם רוצה להסתייג.

יולי יואל אדלשטיין: זה לא שהשרים אף פעם לא היו בוועדה או הוועדות לפני כן לא עשו פיקוח על הממשלה.

יולי יואל אדלשטיין: אבל אנחנו פשוט מנסים כאן לתת כלים נוספים לחברי הכנסת ולעשות מסורת, שזה לא רק בתיאום בין השר ליושב ראש אלא גם יוזמה של הכנסת כמוסד.

יולי יואל אדלשטיין: אנחנו נשמע על התכניות והכי חשוב, בהמשך גם נראה מה הביצוע שלהן ואם משהו לא בוצע, למה הוא לא בוצע.

יולי יואל אדלשטיין: לסיכום אני אומר שנכון, אפשר לראות בזה סוג של הכנסת תופסת את הממשלה אבל אפשר לראות בזה גם שיתוף פעולה.

יולי יואל אדלשטיין: השר, שאני מכיר אותו, מותר לגלות, לא מהיום אלא גם כחבר כנסת חרוץ וגם כיושב ראש ועדת הכלכלה – גם אתה, כמעט ותיק חברי הכנסת – יודעים טוב מאוד שלפעמים בשיתופי פעולה אפשר להיעזר לא מעט אחד בשני ולפעמים שרים שעובדים בשיתוף פעולה נכון עם הוועדה ונהנים מן האמון בוועדה, גם יודעים להיעזר בחקיקה פרטית במקרים רבים ובאמצעים פרלמנטריים נוספים.

יולי יואל אדלשטיין: לכן, לא רק מסורת פרלמנטרית אלא אני חושב שמה שצריך לזכור תמיד זה שהמשימה שלנו היא בסופו של דבר לתת שירות יותר טוב לאזרח ואני מקווה שזה עוד אחד הכלים שיאפשרו לנו כפרלמנט, וגם לממשלה, לתת כלים טובים יותר לתת שירות טוב יותר לאזרחי מדינת ישראל.

יולי יואל אדלשטיין: תודה רבה לכם על שאתם חלק מזה.

משה גפני: תודה רבה אדוני יושב ראש הכנסת.

משה גפני: אדוני שר האוצר, לפני שאתה מעלה את דברים אני מבקש לומר.

משה גפני: היום קיימנו דיון לגבי הנושאים הכלכליים.

משה גפני: אני כמובן אדבר רק על הדברים החיוביים והנכונים שהועלו בדיונים כאן ואני אומר את זה גם עכשיו.

משה גפני: מצבו של המשק הישראלי הוא חסר תקדים מבחינת החוזק שלו, המציאות שבה הצמיחה גדלה, האבטלה יורדת, שלא לדבר על כך שאנחנו נמצאים במצב כלכלי כאילו אנחנו מעצמה כלכלית גדולה, בשעה שחלק גדול מהתקציב הולך לביטחון.

משה גפני: המציאות היא שאנחנו מדינה קטנה מוקפת אויבים, מוטת יצוא, ואני זוקף לזכותך את המציאות הזאת בה בתקופה שלך, במשמרת שלך כשר אוצר, המשק הוא במצב מצוין והמשק הוא במצב כלכלי טוב.

משה גפני: אני מברך אותך שתמשיך את ההצלחה.

משה גפני: יש לנו גם ביקורות אבל הביקורות לא לישיבה הזאת וזה לא בדרג שלך.

משה גפני: מטבע הדברים, יש לנו.

איתן ברושי: יש דרג מעל השר?

משה גפני: דרג נמוך יותר.

משה גפני: אני מברך את ארגון כת"ף.

משה גפני: אני רק רוצה לומר לך שאני גם חושב שההצלחה של המשק במצב שהוא כמעט נס, המצב בו אנחנו מצויים, זה בגלל שהמדינה מסייעת ללומדי תורה והיא מאפשרת להם ללמוד תורה.

משה גפני: אז זה נס.

משה גפני: אני מאחל לך את המשך העבודה המצוינת שאתה עושה והתוצאה היא חיובית מאוד.

מיקי רוזנטל: אל תלכו לעבודה.

מיקי רוזנטל: תלכו להתפלל.

משה גפני: אדוני שר האוצר, הבמה לרשותך.

משה גפני: בכבוד.

משה כחלון: אפשר גם וגם.

משה כחלון: אני בבוקר מניח תפילין ועכשיו אני כאן.

משה כחלון: תודה אדוני יושב ראש הכנסת וחברי יולי, תודה לראש הוועדה משה גפני.

משה כחלון: סגני, הנה, אתה רואה, מקור הברכה.

משה כחלון: חברי הכנסת.

משה כחלון: ראשית, אני רוצה לנצל את ההזדמנות להודות לחברי ועדת הכספים על שיתוף הפעולה.

משה כחלון: ועדת הכספים הוכיחה לא פעם שהיא לא ועדה פוליטית אלא היא ועדה עניינית.

משה כחלון: אמנם בסוף בהצבעה מצביעים אופוזיציה-קואליציה, אבל לאורך כל התקופה, לאורך כל הדיונים, היו לנו מקרים לא מעטים שהאופוזיציה תמכה בנו, בממשלה, במשרד האוצר, כאשר הקואליציה לא תמכה.

משה כחלון: אלה היו הצבעות ענייניות.

משה כחלון: אני לא אאריך יותר מדי אבל דעו שאנחנו מאוד מעריכים את זה ומודים לכם על כך.

משה כחלון: אנחנו נמצאים כאן היום אחרי העברה של חמש שנות תקציב בשלוש הצבעות.

משה כחלון: אנחנו סגורים על תקציב 2019 שזה דבר ממש חסר תקדים.

משה כחלון: היעדים והתכניות שלנו היו, אחת, כמובן להצמיח את המשק, ואני שמח שאנחנו שם.

משה כחלון: היעד שלנו הוא 5 אחוזים וכרגע אנחנו עומדים בשני רבעונים על 4.5 אחוזים, על 4.4 אחוזים.

משה כחלון: אני מאוד מקווה שזה ימשיך.

משה כחלון: צמיחה של 5 אחוזים יכולה לתת לנו יותר ביטחון, יותר חברה, יותר כלכלה, יותר שירותים, יותר מיגון הצפון ויותר ויותר ויותר.

משה כחלון: לצורך זה אנחנו צריכים צמיחה.

משה כחלון: מי שחושב שאפשר למגן את הצפון בכותרות או לעזור לעסקים קטנים בכותרות או לעזור לנכים בכותרות – זה קצת מסובך.

משה כחלון: ניסינו את זה וזה לא עובד.

משה כחלון: צריך לעבוד בשביל זה וצריכים להצמיח את המשק עבור הדברים האלה, וזה מה שאנחנו עושים.

משה כחלון: מבחינת נתוני המקרו.

משה כחלון: אני מניח שהנהלת המשרד תדבר עליהם.

משה כחלון: אבטלה, דירוגי אשראי, ידברו עליהם.

משה כחלון: אני חושב שאנחנו היום במצב הכי טוב במצב של דירוגי האשראי מכפי שהיינו בעבר.

משה כחלון: החוב הכי נמוך בשנים שאני לפחות מכיר.

משה כחלון: אבטלה, מאז התחילו למדוד, אנחנו במצב הכי טוב שהיה.

משה כחלון: לקחנו על עצמנו נושא של יוקר מחיה ואני שמח שלפי נתוני ה-OECD יש לנו 5 אחוזים ירידה בשנים האחרונות.

משה כחלון: צמצום פערים, יש לנו ירידה, לא מספיק אבל יש ירידה.

משה כחלון: צמצום בממדי העוני, יש ירידה אבל עדיין לא מספיק.

משה כחלון: קודם כל, המטרה שלנו הייתה לעצור את הרחבת הפערים.

משה כחלון: לא רק שעצרנו אלא גם צמצמנו אותם.

משה כחלון: צמצמנו את זה בהסכם שכר דיפרנציאלי, בשכר מינימום, במס הכנסה שלילי.

משה כחלון: כל הדברים האלה מצמצמים פערים ועשינו את זה.

משה כחלון: שוב, אי אפשר לצמצם פערים בכותרות ואי אפשר להוריד עוני בכותרות אלא צריך לתת או קצבאות או חסכון לכל ילד או נטו משפחה או הקלות במס או הפחתת מכסים או הורדת רגולציה.

משה כחלון: אלה דברים שצריכים לעשות אותם כדי באמת לצמצם פערים.

משה כחלון: באמצעות זה צמצמנו פערים, באמצעות הפעולות האלה.

משה כחלון: תשתיות.

משה כחלון: כמו שאתם יודעים, בצורה דרמטית, עשרות מיליארדי שקלים לתשתיות.

משה כחלון: דיור, כמו שאתם רואים, יש ויכוח אם זה ירד ב-2.4 אחוזים או ב-2.2 אחוזים אבל דבר אחד ברור, שהמחירים נעצרו.

משה כחלון: הייתה כאן בערה אדירה של השוק בשנים האחרונות ומאז אנחנו שם, עבדנו כדי באמת לעצור את זה.

משה כחלון: אני שמח הצלחנו לעצור את זה.

משה כחלון: המחירים יורדים ואני מאוד מקווה, כמעט בטוח, שזה ימשיך.

משה כחלון: זה מגיע מכך שיש יותר תכנון, יש יותר עסקאות, יש יותר שיווקים ואין לי ספק שזה גם ימשיך.

משה כחלון: יש לנו מספיק מתנגדים למהלכים האלה אבל אנחנו כנראה נתגבר עליהם ונמשיך לפעול בצורה הזאת.

משה כחלון: חוץ מזה, אדוני היושב ראש, אני רוצה להודות.

משה כחלון: אני כמובן אשאר כאן לשאלות חברי הכנסת.

משה כחלון: אני רוצה להודות לך על כל שיתוף הפעולה.

משה כחלון: יושב ראש הכנסת, חשוב שתדע שאנחנו מאוד מעריכים את שיתוף הפעולה עם הכנסת למרות שמעת לעת יש קצת חיכוכים, אבל זה טבעי.

משה כחלון: תמיד יש מתח בין רשויות שופטת, מבצעת, מחוקקת אבל גם את הביקורת שלכם אנחנו מקבלים גם באהבה וגם בהבנה.

משה כחלון: בסוף הגוף הריבון הוא הכנסת.

משה כחלון: יכולה להיות אופוזיציה, יכולה להיות קואליציה, יכולה להיות מפלגה עם חמישה מנדטים, יכולה להיות מפלגה עם 30 מנדטים, אבל דעו שאנחנו מאוד מכבדים את הכנסת, מאוד מכבדים את הוועדות ואני שמח להיות כאן בעקבות היוזמה שלך, אדוני יושב ראש הכנסת, לבוא ולתת דיווח או לפחות לענות על השאלות בנוגע לתכניות שלנו.

משה כחלון: אלה הם הדברים שלי.

משה גפני: תודה רבה אדוני שר האוצר.

משה גפני: אני מבקש מהחברים לדבר ממש בקצרה.

משה גפני: הישיבה היא לא ארוכה.

סתיו שפיר: כמה זמן יש לישיבה?

משה גפני: לא יודע.

משה גפני: לא קבענו שעה אבל זאת שעה קצרה ולא שעה ארוכה.

יולי יואל אדלשטיין: ברשותכם, אני עוזב לוועדה אחרת.

יולי יואל אדלשטיין: תודה אדוני השר.

משה גפני: תודה רבה.

ג'מאל זחאלקה: מה זה שעה קצרה ושעה ארוכה?

משה כחלון: 50 דקות זאת שעה קצרה, ושעה ו-10 זאת שעה ארוכה.

משה גפני: אנחנו מעוניינים שהשר יבוא פעמים נוספות ולכן אני מציע שהדיבורים לא יהיו ארוכים, על מנת שהשר גם יוכל להשיב וגם אנשי המשרד.

ג'מאל זחאלקה: נכון שהזמן יחסי אבל לא במהירות של ירידת המחירים.

משה גפני: חבר הכנסת איתן ברושי, בבקשה.

איתן ברושי: אדוני השר, יושב ראש הוועדה, חברי הכנסת.

איתן ברושי: במגבלת הזמן אני גם רוצה לברך על ההישגים אבל לומר, אדוני השר, ששיתוף הפעולה בין הוועדה – ואני באופוזיציה – בדרך כלל הוא היה - - -

משה גפני: אתה אומר היום תודה לשר.

איתן ברושי: כבר אמרתי.

איתן ברושי: אמרתי תודה על ההישגים.

משה גפני: לא.

משה גפני: על החוק שעבר אתמול.

איתן ברושי: חכה.

איתן ברושי: ביום רביעי, חוק עידוד השקעות הון בחקלאות.

איתן ברושי: לקח הרבה זמן אבל מוטב מאוחר מאשר בכלל לא.

איתן ברושי: אני רוצה באמת במגבלת הזמן לומר שניים-שלושה דברים.

משה כחלון: כשאתה אומר הרבה זמן אתה אומר 70 שנים וחודשיים?

איתן ברושי: לא.

איתן ברושי: במשרד שלך נאמר שזה יהיה ב-1 בינואר.

משה כחלון: אתם מדברים על זה מאז קום המדינה ואנחנו עשינו.

משה כחלון: 70 שנים מפא"י הייתה בשלטון ולא ראינו את זה.

איתן ברושי: עוד פעם אתה חוזר לזה?

איתן ברושי: קודם כל, החוק הזה היה הרבה לפני שאתה באת.

איתן ברושי: היו שנים שזה היה המנוף העיקרי.

איתן ברושי: בוא נחזור לעניין.

איתן ברושי: אני רוצה לומר ששיתוף הפעולה בין הוועדה למשרד הוא בדרך כלל, אדוני היושב ראש, חד צדדי.

איתן ברושי: לא תמיד אנחנו יכולים לומר שיש היענות של המשרד ואתן דוגמה.

איתן ברושי: לפני שבוע היה כאן דיון על התשלום למחלבות והייתה כאן הסכמה פה אחד ואתה אמרת לנציגת האוצר – בדרך כלל אתם שולחים נציגים זוטרים – שתוך שעה הם ייתנו תשובה.

איתן ברושי: אנחנו עומדים עכשיו בתחילת יולי והתשלום למחלבות לא בוצע ומחיר המטרה לא עולה למרות שהיה צריך לעלות אתמול.

איתן ברושי: שני הדברים האלה, מחיר המטרה ומחיר למוצרים המפוקחים, הוא לא תלוי באף אחד.

איתן ברושי: אלה ועדות מקצועיות אבל אני לא רוצה להאריך.

איתן ברושי: היה לנו כאן גם את הוויכוח על הטונה.

איתן ברושי: לא פעם אתה אומר להם שיעשו מה שאנחנו מבקשים כי אחרת גם לנו יש כלים.

איתן ברושי: כמעט תמיד אנחנו נענים לבקשות כולל מה שאמר כאן השר עת היו מצבים שהיה רוב לאופוזיציה והעברנו את מה שהאוצר ביקש.

איתן ברושי: אבל האוצר לא סופר את הוועדה בצורה מסודרת ואנחנו מרגישים לא פעם, וגם אתה, תסכול מסוים, כאילו אנחנו מפקחים על האוצר אבל האוצר עושה מה שהוא רוצה כמעט בכל תחום.

איתן ברושי: האוצר הוא הריבון ובדרך כלל זה לא חדש אבל כל פעם זה תופס גלים יותר גבוהים.

איתן ברושי: לכן אני מברך על ההישגים שהם לא כוללים לצערי את ענף החקלאות ואתה יודע את זה, גם אם יש היענות לצרכים חלקיים.

איתן ברושי: הענף הזה בהידרדרות והתחושה בציבור היא לא רק של החקלאים.

איתן ברושי: כמעט לא קרה שום דבר, כולל בפשיעה החקלאית.

איתן ברושי: לכן אני מבקש להעלות כאן עכשיו גם את ההדדיות.

איתן ברושי: ראינו את זה ביבוא של הטונה.

איתן ברושי: איזו התעקשות הייתה כאן להביא טונה מחוץ לארץ.

איתן ברושי: לכן אני אומר לך אדוני השר, עם כל הכבוד, אתה לא יכול לשחק במחיר המטרה ובתשלום למחלבות.

איתן ברושי: זה מעבר ליכולת של משרד האוצר.

איתן ברושי: תבצעו את ההחלטות.

איתן ברושי: אחר כך אל תגידו שאי אפשר לדבר אתכם ולעשות הסכם.

איתן ברושי: איזה הסכם יעשו אתכם אם אתם מפירים את ההחלטות של הממשלות?

משה גפני: תודה רבה.

משה גפני: חבר הכנסת אחמד טיבי.

אחמד טיבי: אני אדבר אחר כך.

משה גפני: בסדר.

משה גפני: חבר הכנסת טלב אבו עראר.

טלב אבו עראר: תודה מכובדי היושב ראש.

טלב אבו עראר: מכובדי השר, אתה מודע למצוקת הדיור בקרב הזוגות הצעירים במגזר הבדואי בדרום, בנגב, הן בישובים המוכרים וגם בישובים הבלתי מוכרים.

טלב אבו עראר: לכן בישיבה קודמת עם כבודך הצעתי לפחות פתרון זמני לזוגות הצעירים בישובים הבלתי מוכרים וזה מה שסוכם עם שני שרי פנים בעבר, להצמיד לפחות בית זמני ליד הבית הקיים.

טלב אבו עראר: אני אמור לקבל תשובה ממך אבל עדיין לא קיבלתי.

טלב אבו עראר: השאלה השנייה.

טלב אבו עראר: בישובים המוכרים יש לנו מצוקת דיור ואפילו מחסור במגרשי בנייה ועקב כך התושבים התחילו לפלוש לקרקע ציבורית.

טלב אבו עראר: אין שם הרחבת תחומי שיפוט, לפחות בשלוש-ארבעה ישובים מהישובים המוכרים.

טלב אבו עראר: הצעתי לך שבמקום לתקצב מיליוני שקלים להסעות התלמידים מהישובים הבלתי מוכרים לישובים הקיימים, במקום שתשקיע לפחות 80 מיליון שקלים או יותר, למה לא להקים בתי ספר בישובים הבלתי מוכרים?

טלב אבו עראר: השאלה הנוספת ובזה אני מסיים, לגבי הטלוויזיה החינוכית.

טלב אבו עראר: אתה רואה התנגדות חוצת מפלגות, מהקואליציה וגם מהאופוזיציה.

טלב אבו עראר: מתנגדים לכך שהטלוויזיה החינוכית תיסגר.

טלב אבו עראר: למה כבודו מתעלם מכך ולא עושה כדי למצוא פתרון לטלוויזיה החינוכית שתמשיך לשדר שידור ציבורי איכותי לכולנו תודה רבה.

משה גפני: תודה.

משה גפני: חבר הכנסת סעיד אלחרומי.

משה גפני: אחריו חברת הכנסת רחל עזריה.

סעיד אלחרומי: תודה אדוני היושב ראש.

סעיד אלחרומי: תודה כבוד השר.

סעיד אלחרומי: אני חושב שהיום הזה שהכנסת מקיימת בכל הוועדות הוא מאוד חשוב.

סעיד אלחרומי: אנחנו כמובן מקווים שזאת תהיה מסורת שנתית והכיוון הזה יתמשך.

סעיד אלחרומי: אדוני השר, שתי סוגיות.

סעיד אלחרומי: הסוגיה הראשונה.

סעיד אלחרומי: תכנית 922 בישובים במגזר הערבי, כמובן שלגבי משרדים שונים אבל שמעתי היום מידע שהוא ממש הציק לי בנושא של כסף שמוחזר לאוצר מאחר והוא לא מנוצל.

סעיד אלחרומי: כאשר אנחנו מדברים על בניית מעונות יום, משרד הרווחה, שר הרווחה מדבר על 100 מיליון שקלים שהוחזרו לאוצר בגלל מחסור בקרקע, בגלל עיכוב בעדכון תכניות המתאר, אנחנו במעגל קסמים.

סעיד אלחרומי: אנחנו מצד אחד מקציבים תקציב בגובה של מיליארדי שקלים למגזר הערבי אבל התקציב הזה ברובו לא מנוצל, לצערי הרב, בגלל העיכוב בתכניות המתאר.

סעיד אלחרומי: זאת סוגיה שצריך לתת עליה את התשובה.

סעיד אלחרומי: הנושא השני.

סעיד אלחרומי: האם אפשר להסיט בתוך המשרד עצמו?

סעיד אלחרומי: אם במשרד הרווחה יש תקציב שמיועד למגזר הערבי והם לא יכולים לבנות מעונות יום בגלל שאין תכניות מתאר, האם אפשר להסיט את הסכום לנושאים אחרים לטובת אותו מגזר?

סעיד אלחרומי: משפט אחרון לגבי המגזר הבדואי.

סעיד אלחרומי: אני חושב שהנושא שהעלה חברי טלב לגבי פתרון, לפחות במדיניות האכיפה, פתרונות זמניים לזוגות הצעירים בכפרים הלא מוכרים.

משה גפני: תודה רבה.

משה גפני: רחל עזריה.

רחל עזריה: אני אדלג בינתיים.

משה גפני: דב חנין.

דב חנין: תודה לך אדוני היושב ראש.

דב חנין: אני אהיה קצר ואתמקד בנקודה אחת.

דב חנין: נקודה אחת אבל הרבה מקומות בארץ, אדוני השר, ואתה מכיר חלק מהם.

דב חנין: אני מדבר על פתרון הבעיה של אותם תושבי שכונות כמו ליפתה שאתה הובלת את הפתרון, אבל כמו ליפתה יש לנו את גבעת עמל, יש לנו את כפר שלם, יש לנו את שכונת הארגזים, יש לנו שורה שלמה של שכונות בארץ עם אנשים שנשלחו על ידי המדינה בתחילת ימיה, יישבו מקום מסוים ואחר כך ננטשו.

דב חנין: בינתיים הקרקע שם שווה מיליארדים, בינתיים רוצים לבנות שם מגדלי יוקרה והתושבים שנמצאים שם לא מבקשים את הירח, הם גם לא אומרים האדמה שלנו ואנחנו רוצים לבנות מגדלים והמגדלים שלנו.

דב חנין: הם מבקשים בסך הכול דירה תמורת דירה.

דב חנין: אנחנו מנסים בכנסת להתמודד עם השכונות האלה אחת לאחת אבל האמת היא שיש כאן בעיה מערכתית.

דב חנין: זה לא הרבה מאוד שכונות.

דב חנין: האדמה מאוד מאוד יקרה ואם אנחנו נצליח לייצר פתרונות לכל התושבים האלה של פינוי הוגן, של דירה תמורת דירה, אפשר יהיה לפנות כך אדמות סופר יקרות במרכז הארץ וגם לפתור בעיה חברתית וגם לבנות למגורים בהיקפים גדולים.

משה גפני: תודה רבה.

משה גפני: רועי פולקמן.

רועי פולקמן: תודה אדוני היושב ראש.

רועי פולקמן: אדוני השר, בקצרה.

רועי פולקמן: אני דווקא רוצה, גפני, לומר שאלה או הערה קצרה אליך אבל בנוכחות השר.

רועי פולקמן: אני חושב שחלק מהדברים שגם עולים כאן, אנחנו שומעים מחלק מהחברים, זו אחת הבעיות שאני העליתי אותה בעבר כמה פעמים על דיוני ועדת הכספים והממשק עם האוצר.

רועי פולקמן: משרד האוצר, כמו משרד המשפטים ומשרד ראש הממשלה, הוא משרד מטה מרכזי שנוגע בכל נושא.

רועי פולקמן: אבל בלא מעט מהנושאים, למשל הסוגיה שעלתה כאן על מעונות יום, סוגיה שגם אני התעסקתי בה בגזרות כאלה ואחרות, או סוגיות אחרות, למשל החקלאות שהעלה כאן ידידי חבר הכנסת איתן ברושי, אלה דברים שיש להם משרדים מקצועיים שצריכים להוביל תכנית.

רועי פולקמן: לא פעם הבעיה היא שהוועדה הזאת כוועדת-על מעלה את הנושאים האלה ואומרת, כן, האוצר ימצא פתרונות.

רועי פולקמן: אני חייב לומר, ואנחנו עולים על זה לא פעם ומדי פעם גם יש איזה לעג כזה בוועדה על כך שאנחנו מייצגים את האוצר או לא מייצגים אותו, אני חושב שחלק מהדיון כולל הדיון הזה על תכניות עבודה, יש סוגיות.

רועי פולקמן: לי מפריע שבדיונים עקרוניים כאלה מגיעים רפרנטים ממשרד האוצר ומייצגים את המשרדים המקצועיים.

רועי פולקמן: הנוהל הזה, גם בוועדת כספים, צריך להיפסק.

משה גפני: כלומר?

רועי פולקמן: בנושאי מדיניות בהם יש משרד מקצועי, גם בנושא התקציב מי שצריך לתת תשובות - - -

מירב בן ארי: כאשר טלב אבו עראר מדבר על הסעות של החינוך, זה קשור לוועדת החינוך שאני יושבת בה.

טלב אבו עראר: הוא מתקצב את ההסעות.

מירב בן ארי: הוא מתקצב את העולם כולו.

רועי פולקמן: בעבר עסקנו כאן לא פעם בצורת העבודה.

רועי פולקמן: היום לא במקרה, מעבר לדיון על האוצר זה דיון על תכניות עבודה ופיקוח.

רועי פולקמן: אני מעלה כאן ביום הזה יחד עם יחידת כת"ף – היה לנו גם דיון ארוך על כך עם היחידה, ובאמת עבודה חשובה שאתם עושים כאן – את התפקיד המפקח שלנו כחברי כנסת.

רועי פולקמן: חלק מהעניין גם בוועדת הכספים הוא להעמיק את הפיקוח התקציבי דרך המשרדים.

רועי פולקמן: בסוף אנחנו באים ואומרים, כן, זה עניין של תקציב אבל זה לא תמיד עניין של תקציב אלא זה עניין של סדרי עדיפויות, זה עניין של אחריות של המשרדים, של תכניות עבודה משרדיים, מה הם מקדמים ומה הם לא מקדמים והדרך הכי קלה היא תמיד לבוא לכאן ולומר תתקצבו.

משה גפני: תודה רבה.

משה גפני: אני מקבל את ההערה הזאת רק בתנאי שכשאני אבוא אליך עם בעיות, תעזור לי.

משה גפני: למשל, אני יושב עם השר ואני מבקש ממנו - והוא מאשר לי - להעביר כאן חוק על הטבות מס בגלל נהריה ונתיבות ומגיע אגף התקציבים ומודיע שזה תקציבי, ואם זה תקציבי, אנחנו לא יכולים להעביר את זה אלא ב-50 חברי כנסת.

משה גפני: אז תעזור לי.

רועי פולקמן: מבטיח לעשות ככל יכולתי.

משה גפני: תודה רבה.

משה גפני: אחמד טיבי.

אחמד טיבי: תודה אדוני.

אחמד טיבי: מכובדי שר האוצר וסגנו.

אחמד טיבי: לאחרונה יש הרגשה, למי שחי בישובים הערבים, שיש מתקפה אגרסיבית של הריסות בתים.

אחמד טיבי: טמרה, ג'לג'ולי, מנשית זבדה, עשרות צווים ואולי יותר, טירה וכדומה.

טלב אבו עראר: גם בנגב.

אחמד טיבי: בנגב זה יום יומי.

אחמד טיבי: זה בנוסף לנגב.

אחמד טיבי: זה בנוסף למה שאמרת.

אחמד טיבי: נשאלת השאלה אדוני השר.

אחמד טיבי: היו הצהרות שמשקיעים יותר בתכנון ופחות בהריסות בישובים הערביים.

יהודה גליק: זה היה יהודה ושומרון.

אחמד טיבי: לכן אני שואל האם ההצהרות האלה על תכנון ופחות הריסות היו הצהרות סתם?

אחמד טיבי: מה שאנחנו מרגישים בשטח בתוך הישובים, את היד החזקה, את המקל הבוטה והגס.

אחמד טיבי: הנקודה השנייה אדוני השר.

אחמד טיבי: אנחנו 20 אחוזים מהאוכלוסייה ורק 10 אחוזים מהמועסקים בשירות הציבורי.

אחמד טיבי: 32 אחוזים מהנשים הערביות הן בשוק העבודה.

אחמד טיבי: זה אמנם טוב יותר מאשר בעבר אבל זה מעט מאוד.

אחמד טיבי: מיעוט של הנשים הערביות מועסקות.

אחמד טיבי: לפני שנים רבות הייתה החלטת ממשלה שהציבה יעד של 10 אחוזים בשירות הציבורי.

אחמד טיבי: לאחרונה היעד הזה התקבל אבל הוא מחצית מהשיעור שלנו באוכלוסייה.

אחמד טיבי: זה מחייב קבלת החלטת ממשלה על יעד אחר שהוא לא 10 אחוזים אלא יותר.

אחמד טיבי: 20 אחוזים.

אחמד טיבי: תוך יצירת מנגנון של אפרמטיב אקשן, העדפה מתקנת יעילה.

אחמד טיבי: ערבים לא מתקבלים בדרך כלל במכרזים כלליים אלא במכרזים ייעודיים לאוכלוסייה הערבית.

אחמד טיבי: זה קיים אבל לא מספיק וצריך להגדיל את המנגנון הזה שיעלה את שיעור הערבים בסקטור הציבורי ובעיקר תעסוקת נשים ערביות.

אחמד טיבי: נושא אחר הוא הקושי של ערבים לקבל הלוואות לדיור.

אחמד טיבי: זה גם נושא שקשור אליך.

אחמד טיבי: אם לחלק שבחים לשר כחלון, דברי השבח הכי מורגשים זה המינוי של זאב בילסקי.

משה כחלון: לא ציפיתי.

משה כחלון: מעולם לא הייתה לך הכרת הטוב.

משה גפני: תודה רבה.

משה גפני: חבר הכנסת יצחק וקנין.

יצחק וקנין: אמרתי מספר פעמים ואני יכול לומר יותר מהרבה חברי כנסת בגלל הזמן שאני נמצא בבית הזה.

יצחק וקנין: אני חושב ששר האוצר הנוכחי הוא שר האוצר החברתי ביותר שהיה במשך 22 שנים של מדינת ישראל.

יצחק וקנין: אמרתי את זה ואני אומר את זה בכל הזדמנות.

יצחק וקנין: אני חושב שמי שרואה את הדברים שנעשים בנושאים חברתיים, על כך צריך לברך אותו ולאחל לו שימשיך להצליח.

יצחק וקנין: אדוני השר, אני רוצה לומר לך משהו בנושא החקלאות.

יצחק וקנין: עדכון מחירי החלב.

יצחק וקנין: הסכם צריך לכבד.

יצחק וקנין: אם המדינה לא מכבדת את ההסכמים שלה, מי כן יכבד אותם?

יצחק וקנין: אני מבין שקשה, זה עדכון, יש כבר עדכון שני שצריך להיות אבל אני שואל אם זה היה במצב ההפוך, האם לא היית חותם על הצו באותה מידה?

יצחק וקנין: אני חושב שהדבר הזה לא יכול להימשך.

משה כחלון: הייתי חותם על הורדה.

יצחק וקנין: נכון שהיית חותם?

משה כחלון: ברור.

יצחק וקנין: לכן אני חושב שזה לא נכון לקחת את זה רק לכיוון הזה, כיוון שאם אנחנו מדברים על יוקר מחיה, ואני אתך בנושא הזה כמה שיותר לחסוך ביוקר המחיה, להוריד את יוקר המחיה, אל תעדכן את מחירי הדלק.

יצחק וקנין: אני מבטיח לך שיוקר המחיה בחלב הוא עשרת מונים בחסכון שניתן לציבור, אבל יש כאלה שדואגים לקופת המדינה, שזאת הכנסה בנושא של הדלק, ואתה ודאי תעדכן את המחיר גם למעלה וגם למטה.

משה כחלון: אנחנו לא מעדכנים את מחיר הדלק.

יצחק וקנין: רבותיי, לפני יומיים הורדתם את המחיר.

יצחק וקנין: עדכנתם אותו.

משה כחלון: לא, לא הורדנו.

יצחק וקנין: לפי מה אתם מעדכנים אותו?

שאול מרידור: לפי פרק אחר.

יצחק וקנין: לא משנה איזה פרק.

יצחק וקנין: אתם תסדרו לעצמכם את הפרקים איך שאתם רוצים.

יצחק וקנין: אנחנו מכירים את זה.

יצחק וקנין: לי לא תספרו אך אתם מסדרים את הפרקים.

יצחק וקנין: לכן אני חושב שצריך לחתום ולעדכן את המחיר של החלב כי אחרת זה ילך לבג"ץ ואז מה יגידו לכם?

יצחק וקנין: אתם חייבים לכבד את ההסכם שיש לכם.

יצחק וקנין: הסכם יש לכם, כבדו אותו.

יצחק וקנין: נושא של הפטם.

יצחק וקנין: נושא הפטם הוא בכאוס אחד גדול ואני כבר ישבתי אתך וישבתי עם הצוות שלך ואני הולך לשבת עוד פעם.

יצחק וקנין: אני אומר לכם רבותיי שעובדים על הציבור בעיניים בנושא של הפטם.

יצחק וקנין: מי שמתאדה כאן, אלה החקלאים, אחד אחרי השני.

יצחק וקנין: יישארו לכם כאן כמה טייקונים שיעשו בפטם מה שהם רוצים.

יצחק וקנין: זו המציאות שנוצרת כרגע.

יצחק וקנין: לכן יהיה צורך לעשות סדר בענף הזה מלמטה ומלמעלה.

משה גפני: תודה רבה.

משה גפני: חבר הכנסת מוסי רז.

משה גפני: אחריו ברת הכנסת רחל עזריה.

מוסי רז: חבר הכנסת וקנין אמר שאתה שר האוצר הכי חברתי בתקופה שלו בכנסת, 22 שנים.

מוסי רז: זה נכון גם לגבי, שמונה חודשים.

מוסי רז: אני רוצה לומר ממש בקיצור.

מוסי רז: היה בחוק ההסדרים הנושא של המוסד לבוררות ביטוח.

מוסי רז: בצדק יצא מחוק ההסדרים.

מוסי רז: אמרת שיובא בחקיקה רגילה.

מוסי רז: מה קורה עם זה?

מוסי רז: זה דבר חשוב.

רחל עזריה: אנחנו שומעים את החששות ממחירי המזון לקראת החגים ואני רוצה לשאול מה הצעדים שהמשרד נוקט כדי למנוע את המגמה של ירידת מחירי המזון.

דב חנין: כדי למנוע את המגמה של עליית מחירי המזון.

משה גפני: חברת הכנסת מירב בן ארי.

מירב בן ארי: אני לא צריכה את הוועדה כדי לשאול את שר האוצר.

משה גפני: חבר הכנסת זחאלקה, אני מתנצל בפניך.

משה גפני: אתה היית צריך לדבר בין הראשונים.

מירב בן ארי: אני נותנת לו את הזכות שלי.

ג'מאל זחאלקה: אני מקווה שכולם שמים לב שגם שר האוצר וגם סגנו הם טריפוליטאים, אנשי טריפולי.

מירב בן ארי: נכון.

מירב בן ארי: אני חידדתי לו את זה.

ג'מאל זחאלקה: לא צריך לחדד לי.

ג'מאל זחאלקה: אני יודע את זה.

משה גפני: מה זה אומר?

מירב בן ארי: שיש להם זכויות.

ג'מאל זחאלקה: הם ידועים כאנשים מתונים.

ג'מאל זחאלקה: אני רוצה לשאול את שר האוצר מספר שאלות קצרות.

ג'מאל זחאלקה: יש היום עלייה במחיר הפירות והירקות.

ג'מאל זחאלקה: כל מי שנכנס לקנות, רואה את זה.

ג'מאל זחאלקה: עגבניות, מלפפונים, תפוחים, הכול עולה.

מירב בן ארי: דווקא ירד.

ג'מאל זחאלקה: אני מצפה שהמחיר יעלה עוד בגלל הבצורת.

ג'מאל זחאלקה: אני דורש ממשרד האוצר לעשות את הצעדים כדי למנוע את העלייה.

ג'מאל זחאלקה: לא אחרי שהמחיר עולה אלא למנוע את עלייתו, ויש דרכים לעשות זאת, פתיחה ליבוא וכל מיני דברים, סבסוד מים וכולי.

ג'מאל זחאלקה: אני מקווה ששר האוצר יעשה לנו סדר בעניין תכנית 922.

ג'מאל זחאלקה: כל שר, כל פקיד ממשלתי נותן לנו מספר אחר לגבי הסכום שהוקצה לתכנית הזאת.

ג'מאל זחאלקה: פעם 15 מיליארד, פעם 12 מיליארד, פעם 11 מיליארד, פעם 9.8 מיליארד.

ג'מאל זחאלקה: מה המספר האמיתי?

משה גפני: רק לומר בקריאת ביניים שבאחד הדיונים שהיו היום, אני ביקשתי מאגף התקציבים שבתוך שבוע יביאו לנו מה ההחלטה בעניין הזה, מה תוספתי ומה חלק מהעניין, מה בוצע ומה לא בוצע.

ג'מאל זחאלקה: לקחת את המילים מפי.

משה גפני: אחמד טיבי ביקש את זה.

ג'מאל זחאלקה: אני וטיבי דורשים אותו הדבר.

אחמד טיבי: גפני, זה מחזק את הדיל בינינו.

ג'מאל זחאלקה: השר כחלון אמר במליאת הכנסת שהכסף התוספתי בתכנית הוא 2.5 מיליארד שקלים.

ג'מאל זחאלקה: באו אחר כך אנשים אחרים ואמרו לנו שהמספר הזה הוא לא נכון.

ג'מאל זחאלקה: אז מה המספר הנכון בעניין הכסף התוספתי לתכנית הזאת?

ג'מאל זחאלקה: שאלה אחרונה.

ג'מאל זחאלקה: מתי תצא לדרך התכנית לפיתוח החברה הערבית בערים המעורבות?

ג'מאל זחאלקה: אני יודע שהיא הוכנה כבר אבל מתי תתחיל להתבצע?

ג'מאל זחאלקה: ברשותך, אני דרשתי מהשרה גמליאל, והיא הסכימה, שתהיה התייעצות טרם היציאה לדרך עם חברי המועצה בערים המעורבות כנציגי ציבור.

ג'מאל זחאלקה: לא מספיק לשמוע ראשי ערים אלא צריך לשמוע את נציגי הציבור הערבי עצמו וגם צריך להכניס את חיפה ואת יפו לתכנית.

ג'מאל זחאלקה: למה הוציאו אותן?

ג'מאל זחאלקה: אני לא מבין.

משה גפני: תודה רבה.

משה גפני: חברת הכנסת סתיו שפיר.

משה גפני: אחריה חבר הכנסת יהודה גליק.

קריאה: כבוד היושב ראש, למה אתה פוסח עלינו?

משה גפני: מי אמר שאני פוסח עליכם?

קריאה: אני רואה.

קריאה: אנחנו מחכים שיסתיים הסבב וגם אנחנו נוכל לדבר.

משה גפני: עם כל הכבוד, השר צריך ללכת אבל נשארים כאן כולם.

משה גפני: אני לא בעל הבית על הזמנים אבל אתם לא תקופחו.

סתיו שפיר: תודה כבוד היושב ראש.

סתיו שפיר: אני מאוד מאוד מודה ושמחה על יחידת כת"ף, על העבודה הקשה ועל כך שאנחנו מקיימים את היום הזה שהוא מאוד חשוב.

סתיו שפיר: בוועדת השקיפות ערכנו בשנה האחרונה מדד שקיפות ממשלתי.

סתיו שפיר: בכל משרדי הממשלה הגיע דרג המנכ"ל לוועדה לישיבה מאוד רצינית ומעמיקה של בדרך כלל שעתיים, בה בדקנו את המשרד לאורכו ולרוחבו מבחינת השקיפות והדיווח שלו לציבור כולל פרסום התקשרויות, עבודה מול לובסיטים, מניעת שחיתות ותופעה של דלתות מסתובבות ועוד ועוד.

סתיו שפיר: מנכ"ל המשרד היחידי מבין משרדי הממשלה שסירב להגיע לוועדה באופן עיקש הוא מנכ"ל משרדך שפשוט סינן את הוועדה במשך מעל שנה ולא הסכים להגיע, עד כדי כך שנאלצנו להביא חוק שהפך לנוהל של יושב ראש הכנסת, של ועדה מיוחדת שתחייב בזימון בכירים במשרד.

סתיו שפיר: אני בטוחה, לאור האמירה שלך על כמה שאתם מכבדים את הכנסת, שזה מסוג התופעות שהיית רוצה לשנות מאחר ופיקוח כזה הוא מאוד מאוד משמעותי.

סתיו שפיר: אני רוצה להתמקד בסוגיה של פיקוח משמעותי כי היא הכי חשובה מבחינת הפיקוח על עבודתו של משרד האוצר, וזה מליבת העשייה של ועדת הכספים.

סתיו שפיר: אנחנו בשנים האחרונות הגברנו באופן משמעותי את הפיקוח.

סתיו שפיר: במשך שנים הוא היה פיקוח על הנייר אבל לא קרה במציאות.

סתיו שפיר: העתירה שהגשתי לבג"ץ על תופעת השינויים התקציביים הביאה גם למספר החלטות של בג"ץ כולל הגדרת נוהל שמחייב את אגף התקציבים להעביר מידע לוועדת הכספים על העברות תקציביות והוא מאוד מאוד חשוב.

משה גפני: שיהיה רשום בפרוטוקול שאני לא עשיתי את זה בגלל הבג"ץ.

סתיו שפיר: אתה היית חבר ושותף אופוזיציוני מצוין למאבק הזה עוד בתקופתו של שר האוצר הקודם.

משה גפני: חשבתי שזה מה שצריך לעשות ועשינו את זה אבל לא בגלל הבג"ץ.

משה גפני: עוד מישהו יכול לחשוב שפתאום נהייתי חסיד של בג"ץ.

משה גפני: לא.

סתיו שפיר: חס וחלילה.

סתיו שפיר: אני אגיע לליבת העניין, כבוד השר.

סתיו שפיר: התופעה של השינויים התקציביים שהופכת את התקציב מצד אחד לקפריזי ונתון לכל מיני סחיטות פוליטיות, ומצד שני בעיקר ללא מתוכנן.

סתיו שפיר: הוא משאיר מיליארדי שקלים שמתגלגלים משנה לשנה מבלי שהם מנוצלים, כפי שגם קבע דוח מבקר המדינה, שגם הוא הפנה את אגף התקציבים לעמוד במחויבות שלו לבג"ץ ולשנות את השיטה הזאת.

סתיו שפיר: לפי דוח המבקר, ממש מלפני מספר חודשים, 20 מיליארד שקלים בעודפים תקציביים רזרבות סמויות שמתגלגלות משנה לשנה מוחבאות לפעמים בתוך תכניות תקציביות בעלות שמות אחרים.

סתיו שפיר: פשוט מתגלגלים ולא מנוצלים.

סתיו שפיר: מביאים לפעמים העלאת מסים מיותרת ובעיקר לחוסר ניצול תקציבי.

משה כחלון: העלאת מסים?

סתיו שפיר: היה אפשר להפחית את המסים.

סתיו שפיר: אני בטוחה שהיית רוצה להפחית מסים.

סתיו שפיר: רק השנה תקציב משרד הרווחה, קח אותו כדוגמה, קיבל תוספת תקציבית של 400 מיליון שקלים מתוך המיליארדים שהם ביקשו, נדמה לי 7 מיליארד שקלים שהם ביקשו במקור.

סתיו שפיר: מתוך 400 מיליון השקלים האלה, ממה שהיה כאן בוועדה, כבר קוצצו להם בשני קיצוצים מעל 135 מיליון שקלים.

סתיו שפיר: כלומר, המדינה מחוקקת חוק תקציב, מעבירה איזשהו סכום ואז משנה את התקציב לחלוטין בוועדה כאשר היכולת שלנו לפקח היא מאוד מאוד נמוכה.

סתיו שפיר: יש לדבר הזה פתרונות ואחד מהם הוא למשל לפתוח את מערכת מרכבה לחברי ועדת הכספים ולאפשר פיקוח.

משה גפני: נקיים על זה דיון.

סתיו שפיר: הנה, אנחנו בדיון.

משה גפני: אנחנו כאן בדיון עם עוד הרבה נושאים.

סתיו שפיר: הדבר המרכזי הוא בשינוי תכנון התקציב ולהסב אותו.

סתיו שפיר: אני בטוחה שיש לך את הכוח ואת היכולת לעשות את זה, כך שהתקציב יהיה מתוכנן ואפקטיבי והוא לא יהפוך כולו לגלגולים במהלך השנה כאשר אחר כך לא יודעים לאיפה הכסף מגיע וחלקו הופך להיות כסף פוליטי.

משה גפני: תודה רבה.

משה גפני: יהודה גליק.

יהודה גליק: תודה.

יהודה גליק: קודם כל, אני רוצה לברך את שירלי על היום הזה.

יהודה גליק: יום מבורך, יום ראוי.

יהודה גליק: נכון שאני כבר 21 ימים אוכל רק את הציפורניים ואני רוצה לדבר על היחס שלך, של משרדך, לכנסת.

יהודה גליק: שלוש ועדות בכנסת – ועדת הבריאות, ועדת הכספים, ועדה למאבק בסמים – קיבלו החלטה פה אחד מבוססת על עמדת משרד הבריאות, על עמדת שר הבריאות, על עמדת ממשלת ישראל שקיבלה החלטה, על עמדת מבקר המדינה, על עמדת ארגון הבריאות העולמי, על עמדתה או"מ, על עמדת הבנק העולמי, על עמדת סגנך, על עמדת אנשי משרדך, אבל בראש משרד האוצר עומד משה רבנו ויש לו ידע.

יהודה גליק: הוא יודע הכול ישירות מריבונו של עולם.

יהודה גליק: במשך שנה התחננו למנכ"ל שלך שיבוא לוועדה למאבק בסמים להסביר למה החלטתם לא לקיים את החלטת הממשלה בנושא של מיסוי הטבק.

יהודה גליק: אחרי שנה הוא נאות בטובו לבוא.

יהודה גליק: הוא אמר, עוד לא קיימנו על זה דיון.

יהודה גליק: אמרו לו, אתם מוכנים לקיים על זה דיון?

יהודה גליק: הוא אמר, כן, בעוד חודש אנחנו נודיע לכם את התאריך של הדיון.

יהודה גליק: עברה חצי שנה מעוד חודש שאמור להודיע מתי יתקיים הדיון.

יהודה גליק: לדבר הזה קוראים צפצוף, במלים יפות.

יהודה גליק: במלים לא יפות, קוראים לזה מה שאני לא רוצה לומר כאן.

יהודה גליק: אמנם אדוני מדבר גבוהה גבוהה על יוקר המחיה אבל מה עם המחיה?

יהודה גליק: עשרות מחקרים בעולם הוכיחו שהנושא הזה הוא מה שיציל חיי אדם.

יהודה גליק: הוא מה שיציל חיי אדם.

יהודה גליק: זה אומר שכל שעה בישראל מתים ושר האוצר, הוא יודע הכול.

יהודה גליק: אין מחקרים, אין שום דבר, אנשים לא מתים, אז אני רוצה לדעת, ספר לי מקורות המידע שלך, של רוח הקודש.

יהודה גליק: גם אני רוצה רוח הקודש.

יהודה גליק: בינתיים למה אתה מצפצף על הכנסת?

יהודה גליק: אם הכוונה היא להמשיך לצפצף, אז הכנסת לא תסגור את הפה.

משה גפני: חבר הכנסת גליק, רק קריאת ביניים.

משה גפני: על מה אתה מדבר?

משה גפני: על צו של מה?

יהודה גליק: אני אסביר.

משה גפני: לא.

משה גפני: אל תסביר.

משה גפני: רק תגיד.

מירב בן ארי: על המגולגלות.

מירב בן ארי: הוא רוצה שכחלון יעלה את המס על המגולגלות.

יהודה גליק: לא ביקשתי עזרה.

מירב בן ארי: תגיד מה אתה רוצה שהוא יעלה.

מירב בן ארי: תגיד שאתה רוצה שהוא יעלה מסים.

יהודה גליק: תאמיני לי, אני לא כבד לשון.

יהודה גליק: הוא משה רבנו, הוא אולי כבד פה.

משה גפני: לא.

משה גפני: עזוב משה רבנו.

משה גפני: לא עכשיו.

משה גפני: על איזה מקרה אתה מדבר?

מירב בן ארי: שכחלון יעלה מסים.

יהודה גליק: תיקון עיוות.

יהודה גליק: קרה דבר עקום.

יהודה גליק: הוועדה הזאת אישרה מיסוי על איי-סמוק שהוא נמצא בוויכוח האם הוא מזיק או לא.

יהודה גליק: אבל על טבק לגלגול כולם מודים שהוא מזיק, על זה אין מיסוי.

יהודה גליק: כשפניתי אל השר אמר ודיברתי, מה הוא אמר לי?

יהודה גליק: אני אומר לכם מה הוא אמר לי.

יהודה גליק: אמר לי: מה הבעיה?

יהודה גליק: תלך לבג"ץ.

יהודה גליק: אני בא לכנסת, אומר יושב ראש הכנסת, תפסיקו ללכת לבג"ץ.

יהודה גליק: ברור לחלוטין שהגוף החיצוני שהלך לבג"ץ, ישפיל אתך ובג"ץ יכריח אותך כי אם בג"ץ עשה לך את זה באיי-סמוק, הוא יעשה לך את זה גם כאן.

יהודה גליק: אני לא רציתי לבייש אותך.

יהודה גליק: אני אוהב אותך, אתה איש מתוק ואני לא מדבר מהשפה ולחוץ.

יהודה גליק: אתה עושה דברים נהדרים, הורדת מחיר הדיור זה דבר נהדר, בכלל אתה איש שאני מעריך אותו, העברת לנו חינוך ביחס לאימא, את כל עם ישראל.

יהודה גליק: אתה איש שאני פשוט מעריך אותו אבל על הנושא הזה של חיי אדם, אני לא מצליח להבין למה אתה מתעקש.

יהודה גליק: אני לא הלכתי לבג"ץ במשך שנה למרות שביקשת ממני ללכת לבג"ץ.

יהודה גליק: אני רוצה להשתמש בכלי הזה שנקרא כנסת ואני מצפה ממך לכבד את המוסד הזה.

יוסף ג'בארין: כבוד השר, קודם כל, אני רוצה לומר שאנחנו ברשימה המשותפת הגענו בעיקר לדיונים כי אנחנו מצפים שאכן יצא מהם משהו.

יוסף ג'בארין: יש את הטרנד של השנתיים-שלוש האחרונות להציג את משרד האוצר כאילו הוא הילד הרע במשחק ואני אתן לך שתי דוגמאות.

יוסף ג'בארין: הדוגמה הראשונה.

יוסף ג'בארין: אנחנו בקשר עם משרדי הממשלה, למשל משרד הפנים בעניין הנוסחה הראויה והשוויונית למענקי איזון.

יוסף ג'בארין: אומרים לנו שאנחנו צודקים, זו הנוסחה הראויה, היא צריכה להעביר עוד הרבה תקציבים לרשויות המקומיות הערביות אבל מה לעשות, זה משרד האוצר.

יוסף ג'בארין: התקציבים באוצר וצריך שעכשיו אתם תעזרו לנו להגיע לאוצר.

יוסף ג'בארין: תחשוב על הנוסחה הזאת, שאנחנו צריכים לעזור למשרד הפנים להבטיח את הכספים הללו מהאוצר.

יוסף ג'בארין: או שהעוגה מתחלקת באופן שוויוני או שהאוצר נותן את התוספת.

יוסף ג'בארין: הדוגמה השנייה, ואני אעשה את זה מהר, מינהל תכנון ובנייה.

יוסף ג'בארין: במשך עשרות שנים לא היה תכנון בישובים הערביים, עשרות אלפי בתים בלי היתרי בנייה פורמליים ועכשיו התיק הזה הועבר אליך בקדנציה הנוכחית ואתה אמור להרוס.

יוסף ג'בארין: לכן אני אומר שאי אפשר להרוס ולהעניש כאשר מלכתחילה אין תכנון ואין אופציה תכנונית.

יוסף ג'בארין: לכן המשימה הראשונה היא להקפיא את כל פעילות ההריסה ולהתקדם בתכנון או הבנייה, לתת לזה שנתיים, שלוש, ארבע שנים כדי להשלים את זה ואת זה אפשר לעשות תוך דיאלוג עם הנהגת הציבור הערבי.

משה גפני: תודה רבה.

משה גפני: אדוני השר.

משה כחלון: קודם כל, תודה רבה.

משה כחלון: תודה רבה אדוני היושב ראש.

משה כחלון: אני רוצה לעבור על ההערות אחת-אחת.

משה כחלון: אני אעשה זאת בקצרה כי בכל זאת עלו הרבה נושאים.

משה כחלון: אחר כך, אחרי שאלך, אם תרצו לפרט יותר, נמצאת כאן כל הנהלת משרד האוצר.

משה כחלון: אני אעבור על ההערות אבל לא לפי הסדר.

משה כחלון: סתיו שפיר, ראשונה.

משה כחלון: את צודקת בעניין של נוכחות פקידות בכירה.

משה כחלון: כשמזמינים מישהו, הוא צריך להגיע.

משה כחלון: זה בסדר.

משה כחלון: שוחח אתי על זה יושב ראש הכנסת, שוחחתי עם המנכ"ל וזה בסדר.

משה כחלון: אבל יש לי בקשה.

סתיו שפיר: ומה יקרה?

משה כחלון: הוא יגיע.

סתיו שפיר: לוועדת שקיפות?

משה כחלון: כן.

סתיו שפיר: במושב הזה.

משה כחלון: הוא יגיע.

משה כחלון: אני לא יודע מתי, אבל הוא יגיע.

משה כחלון: אני גם מבקש ממך משהו ומכל חברי הכנסת.

משה כחלון: תשמרו על כבודם.

סתיו שפיר: חד משמעית.

משה כחלון: הם לא סמרטוטים.

משה כחלון: אני רואה איך אתם מסמנים אותם בפייסבוק, איך אתם משפילים אותם.

משה כחלון: זה עוזר בפריימריס, אני לא אומר שלא.

משה כחלון: עשיתי פריימריס, אבל תשמרו על כבודם.

משה כחלון: אני עוקב אחרי הוועדות בכנסת ואחרי המלאה לפעמים, ולפעמים בא לי לומר לאותו נציג שלי באוצר, לאותו רפרנט, לאותו אדם שבאמת יכול להרוויח בחוץ פי עשר ממה שהוא מרוויח כאן, מאוד אידיאליסט, רוצה לעזור למדינה, עובר מסעות השפלה בוועדות.

משה כחלון: זה אני לא מוכן לקבל.

סתיו שפיר: כבוד השר, אני מציעה - - -

משה כחלון: לא נגעתי בוועדה ספציפית.

משה כחלון: אני כאן מכבד אותך, כבדי אותי בחזרה.

משה כחלון: אני יודעת מה אני אומר.

משה כחלון: תאמינו לי, לא חלמתי בלילה.

משה כחלון: אמנם קראת לי משה רבנו, אבל אין לי עדיין נבואה.

משה כחלון: כל מה שאני אומר, אלה עובדות.

משה כחלון: נבואה, זה אתה, רבי יהודה הנשיא.

משה כחלון: לי אין נבואה.

סתיו שפיר: הגעת לוועדה?

סתיו שפיר: פתחת פרוטוקולים?

משה כחלון: אני אומר לך שאני רואה מה קורה.

משה גפני: הוא לא מדבר עליך.

משה גפני: הוא מדבר כללית.

מירב בן ארי: גם עליה.

שי באבד: פה.

שי באבד: גם עליה והיא עשתה את זה פה.

משה כחלון: כמו שאתם מנצלים את הזדמנות לדבר אתי, אני רוצה לדבר אליכם.

סתיו שפיר: אני דיברתי אליך בכבוד.

יצחק וקנין: זה לא דו-שיח עכשיו.

משה כחלון: גם אני עונה לך בכבוד.

משה כחלון: אני מדבר על כל הוועדות.

סתיו שפיר: אתה צועק ואתה מאשים.

משה כחלון: לא.

משה כחלון: אני מאשים את כל הוועדות - - -

סתיו שפיר: דברים שהם לא מהעניין בנושא הזה.

משה כחלון: או חלק מהוועדות.

סתיו שפיר: בסך הכול ביקשתי תשובה.

סתיו שפיר: אני לא הרמתי את הקול ואני דיברתי אליך בכבוד.

משה גפני: סתיו, אני לא מסכים לדבר הזה.

משה גפני: מספיק.

משה גפני: נמצא כאן שר האוצר.

משה גפני: אדוני השר, אתה יכול להמשיך.

משה כחלון: גם בוועדה שלך אתם מצלמים את האנשים ואתם מצלמים אותם בפייסבוק ומעבירים לבוחרים שלכם וזה בסדר.

משה כחלון: אתם חברי כנסת, מותר לכם הכול, אבל תחוסו על כבודם.

משה כחלון: חברים, גם לרפרנט יש משפחה, יש אחים ויש אימא שצופה בו.

משה כחלון: נא לא להשפיל אותם.

משה כחלון: אפשר לבקר אותם, הנה, אני עומד כאן עכשיו ומקבל ביקורת מכל הכיוונים, זה בסדר, התפקיד שלנו.

משה כחלון: הפקידות צריכה לקבל מכם ביקורת כי אתם מפקחים עליה, וגם זה בסדר, אבל לא להשפיל ולא לבזות.

משה כחלון: אני מבקש מכל חברי הכנסת.

משה כחלון: הייתי יושב ראש ועדה, תאמיני לי די בסדר.

משה כחלון: אני לא נותן ציונים אבל די בסדר.

משה כחלון: הייתי חבר ועדה, עשיתי פריימריס ואני מכיר הכול.

משה כחלון: זאת הבקשה שלי.

משה כחלון: לכן, הוא יגיע לוועדה שלך.

סתיו שפיר: הבקשה התקבלה.

סתיו שפיר: תן לי רגע לומר משהו.

משה כחלון: את לא היחידה כאן.

משה כחלון: את לא בת יחידה.

משה גפני: סתיו, אני קורא לך לסדר פעם ראשונה.

מירב בן ארי: הוא דיבר על כל חברי הכנסת.

משה גפני: סתיו, את לא תפריעי.

משה גפני: מה זה הדבר הזה?

סתיו שפיר: למה אתה צועק עלי?

משה גפני: להפסיק.

מירב בן ארי: אפשר להתקדם?

משה כחלון: חברת הכנסת סתיו שפיר, לגבי הסעיף השני עליו דיברת, העודפים.

משה כחלון: אני לא מכיר 20 מיליארד שקלים.

משה כחלון: הלוואי והיה לי מיליארד שקלים, אז לא הייתי מתעמת עם חבר הכנסת גליק.

סתיו שפיר: את דוח המבקר קראת?

משה כחלון: אגף התקציבים ישיב לך כמובן.

משה כחלון: אני לא מכיר את העניין.

סתיו שפיר: את דוח המבקר קראת בנושא של הרזרבה?

משה כחלון: קראתי.

משה כחלון: אני לא מכיר את ה-20 מיליארד שקלים.

משה גפני: אני לא מסכים.

משה גפני: השר, אתה לא משיב לה.

משה גפני: היא לא שונה מחבר כנסת אחר.

סתיו שפיר: אם אפשר רק על מערכת מרכבה.

משה גפני: אני קורא לך לסדר פעם שנייה.

סתיו שפיר: רק על מערכת מרכבה.

משה גפני: אני אוציא אותך מהישיבה.

סתיו שפיר: אפשר לקבל תשובה?

סתיו שפיר: קיבלתי נזיפה עד עכשיו ולא תשובה.

משה כחלון: בעניין הזה את תקבלי תשובה מראש אגף תקציבים.

משה כחלון: דוקטור שירלי אברהמי, אני רוצה לומר לך תודה רבה על הארגון.

משה כחלון: לגבי שאלת חבר הכנסת יהודה גליק.

משה כחלון: אני מבין ואני לא רוצה שזה יהיה מועדון הערצה הדדי.

משה כחלון: אני חושב שאתה אדם ערכי ונפלא.

משה כחלון: יש לי אתך ויכוח בעניין הזה.

משה כחלון: אני לא הייתי מציע לרדת למקומות שלא ראויים.

משה כחלון: אני אשב אתך שוב בימים הקרובים ונדבר כדי לראות מה לעשות.

משה כחלון: לא נוח לי שאתה במצב הזה ואני מבין שבניגוד לדברים אחרים, אין כאן פופוליזם אלא יש כאן עמדה אמיתית ערכית שלך מול עמדה של תפיסת עולם שלי.

משה כחלון: נצטרך לראות מה לעשות.

משה כחלון: לגבי בג"ץ.

משה כחלון: רק לדייק.

משה כחלון: כשאתה אמרת שתפנה לבג"ץ, אמרתי לך שתלך לבג"ץ.

משה כחלון: זה לא שאני אמרתי לך ללכת לבג"ץ.

משה כחלון: אני לא שולח אנשים לבג"ץ.

משה כחלון: חבר הכנסת ברושי.

משה כחלון: יש לי כאן עמוד שלם.

משה כחלון: כמו שעשינו למען החקלאות, אמרת שלא עשינו כלום, אבל - - -

איתן ברושי: לא אמרתי שלא עשיתם כלום.

משה כחלון: סליחה.

משה כחלון: בוטל מס המעסיקים של עובדים זרים בחקלאות.

משה כחלון: מה שאני טועה, תקן אותי.

משה כחלון: 200 מיליון שקלים, זמני.

משה כחלון: תוספת נקודת זיכוי לעובדים זרים בחקלאות, 100 מיליון שקלים.

משה כחלון: עודכנו הניכויים בגין עובדים זרים ל-500 שקלים, חסכון שנתי של 70 מיליון שקלים.

משה כחלון: הוארך חוק הגליל, מגדלי העופות, בהיקף שנתי של 100 מיליון שקלים, 10 שנים - מיליארד שקלים.

איתן ברושי: אפילו 120.

משה כחלון: אז אתה בכלל בצד שלנו.

משה כחלון: הורחב היקף הביטוח בקרן נזקי טבע, מתקרב ל-200 מיליון שקלים.

משה כחלון: בוצעה רפורמה בתעריפי מים ב-50 מיליון שקלים.

משה כחלון: כל זה אקסטרות לחקלאים שקיבלו מאותו גוף שלא עוזר לחקלאים.

משה כחלון: אם הייתי עוזר להם, מה היו מקבלים?

משה כחלון: סך תקציבי התמיכה בחקלאות עומד על 1.2 מיליארד שקלים, הסכום הגבוה ביותר שניתן במשך השנים.

משה כחלון: יש 10,000 חקלאים פעילים.

משה כחלון: קרי, כל חקלאי נהנה בממוצע מ-120 אלף שקלים לשנה, כ-10,000 שקלים לחודש.

משה כחלון: כולל בצורת, חבר הכנסת זחאלקה, תוספת של 10 מיליון שקלים לפיצוי חקלאי הצפון בשל הבצורת.

משה כחלון: הרחבת סבסוד הפיתוחים החקלאיים של 8.5 מיליון שקלים.

משה כחלון: בשנה.

משה כחלון: סבסוד קרן שנת שמיטה למי שחוסך בעצמו, כ-70 מיליון שקלים לחמש שנים.

משה כחלון: זאת אומרת, יש סיוע.

משה כחלון: אני תמיד אוהב לשמוע שלא מספיק, צריך לעשות, זה בסדר, אבל לבוא ולומר שאין, זה לא בסדר.

משה כחלון: חברים, זה לא בסדר.

משה כחלון: לא היה דבר כזה בכל השנים האחרונות.

משה כחלון: אפשר לומר שלא מספיק, אני מסכים, אבל לבוא היום מול הטלוויזיה ולומר אתם לא עושים?

משה כחלון: זאת טלוויזיה כאן, אלה 80 אחוזים הצגה, זה לא באמת דיון אמיתי.

יהודה גליק: לא לזלזל.

יהודה גליק: זה דיון אמיתי.

משה כחלון: כן, דיון אמיתי באופן חלקי.

משה כחלון: אני זלזלתי?

יהודה גליק: אמרת שזה לא דיון רציני.

משה כחלון: אמרתי שזה דיון מצולם.

יהודה גליק: אמרת שזה לא דיון רציני.

משה כחלון: אני חוזר בי.

משה כחלון: זה דיון רציני אבל מצולם.

משה כחלון: אם הוא לא היה מצולם, הוא היה לו אופי אחר.

משה כחלון: אני אומר לך את זה.

משה כחלון: תעשה את זה בדלתיים סגורות, אתה תראה שזה משהו אחר.

משה כחלון: לחבר הכנסת דב חנין ידידי.

משה כחלון: הגיע לשולחן שלי נושא שכונות, הגיעה ליפתה ואני שמח שפתרנו את הנושא.

משה כחלון: יש לנו בעיה קשה בבת ים, כמו שאתה מכיר, ואתה תקבל את הסקופ הראשון כאשר לדעתי תוך שעות זה גם נפתר לשביעות רצון כל הצדדים.

משה כחלון: הרי לפנות בכוח זה הכי קל ואף אחד מאתנו לא רוצה, לא את הערבים ולא את היהודים ולא את הדרוזים.

משה כחלון: אנחנו רוצים להגיע להסדרות.

משה כחלון: עם בת ים אנחנו ממש בשעות האלה בהסדרה.

משה כחלון: אני מאוד מקווה שזה יסתיים ואז תהיה לנו כאן עוד בשורה.

משה כחלון: קבוצה של אנשים שהביאו אותם בשנות ה-90 לקרוואנים הולכים להגיע להסדרה ולעבור לבתים משלהם, סבירים ונורמליים.

משה כחלון: ביתר הדברים אנחנו כמובן פועלים.

משה כחלון: יש קצת בעיות משפטיות.

משה כחלון: אם תשאל אותי, הלב שלי שם ואנחנו עובדים על זה הרבה מאוד.

דב חנין: איזשהו פתרון רוחבי.

משה כחלון: אנחנו מנסים למצוא.

משה כחלון: יש לנו בעיה של בית המשפט ולכן אנחנו מנסים למצוא.

משה כחלון: שאל אותי אם אני רוצה, התשובה היא כן.

משה כחלון: שאל אותי אם זה חלום שלי – כן.

משה כחלון: חלום שלי.

משה כחלון: תאמין לי, אני אראה בזה הישג הכי גדול בקריירה שלי אם אני אצליח באמת לתת מענה לקבוצות האלה שלדעתי קופחו.

משה כחלון: כשאמרו לכולם לרשום נכסים, הם לא רשמי נכסים והם גם חשבו שהכול בסדר והאמינו לממסד וזה לא היה בדיוק כך.

משה כחלון: אני שם.

משה כחלון: תאמין לי, הלב שלי שם ואני עובד על זה הרבה שעות.

משה כחלון: הצלחנו לפתור דבר שלא פתרו 30 ו-40 שנים ולאט לאט אני מאוד מקווה שבקדנציה הזאת נסיים עם זה.

משה כחלון: חבר הכנסת מוסי רז, לגבי בוררות חובה.

משה כחלון: לצערי היועץ המשפטי של הכנסת הוציא את זה.

משה כחלון: אנחנו לא ירדנו מזה ואנחנו על הנושא הזה.

משה כחלון: חבר הכנסת אחמד טיבי, אין בתכנית העבודה להרוס בתים.

משה כחלון: בתכנית העבודה יש לסדר וכמה שאפשר לתכנן.

משה כחלון: אכן אנחנו משקיעים בתכניות.

משה כחלון: יש כאן סכומים אדירים שהשקענו בתכניות.

משה כחלון: הנה, אני אתן לך גם את זה אם תרצה.

משה כחלון: על פי החלטת ממשלה 922, 2017 ו-2016 – 110 מיליון שקלים.

משה כחלון: אם נוסיף את ה-90, כבר יצאו 200 מיליון שקלים.

משה כחלון: יש המון המון תכנון.

משה כחלון: שוב, אני מוכן לקבל שזה לא מספיק, אני מוכן לקבל שצריך לעשות עוד, אבל אי אפשר לומר לא.

משה כחלון: זה באמת לא בסדר.

משה כחלון: אני אומר שיש לי טענות אליכם.

משה כחלון: אתם יודעים שנעשים דברים.

משה כחלון: אתם יכולים לדבר על הקצב, אתם יכולים לדבר על ההיקפים, אבל אי אפשר להגיד שהדברים לא נעשו.

משה כחלון: אני גם ביקשתי שיכינו לכם את הכול מסודר וייתנו לכם את מה שנעשה למגזר הערבי.

משה כחלון: עוד דבר.

משה כחלון: גם במגזר הערבי וגם במגזר היהודי.

משה כחלון: חברים, כשמישהו בונה על קרקע באופן לא חוקי, הוא גם פוגע בחברים שלו.

משה כחלון: זה יכול להיות בטייבה וזה יכול להיות בנתניה.

משה כחלון: זה לא משנה.

משה כחלון: אם יש קרקע שצריכים לבנות עליה 500 יחידות ומישהו בונה עליה - ה-500 יחידות לתושבי טייבה לצורך הדוגמה או ישוב יהודי – ולא נותן לבנות את ה-500 יחידות כי הוא בנה, הוא פגע גם בתושבים הערבים ולא רק ביהודים.

אחמד טיבי: אנחנו לא מדברים על בנייה על קרקע ציבורית.

משה כחלון: לא משנה.

אחמד טיבי: קרקע פרטית שלו.

משה כחלון: כאשר מדברים על הריסה, אני גם רוצה שאנשים יבינו, כאשר אנחנו מתערבים ואנחנו הורסים בית שנבנה באופן לא חוקי, כשהוא בנה על מגרש שצריך לבנות עליו 100, 200 או 500 יחידות דיור, הוא פוגע בכל הישוב ולא פוגע רק במדינה.

אחמד טיבי: אדוני השר, אין ויכוח על מה שאתה אומר.

אחמד טיבי: יש ויכוח על מה שאנחנו אומרים.

אחמד טיבי: קרקע פרטית בתוך הקו הכחול או בגלל היעדר תכנון.

אחמד טיבי: ישוב חנוק ואין בו מספיק קרקעות.

משה כחלון: אני אומר שיש כאן דוקומנטים של שלוש השנים האחרונות לפיהם הושקעו מאות מיליוני שקלים בתכנון במסגרת 922.

משה כחלון: הכול ממוסמך והכול מתוקצב.

משה כחלון: לגבי מוסדות חינוך.

משה כחלון: יש כאן 300 מיליון שקלים ב-922 שהולכים למוסדות חינוך.

משה כחלון: תעסוקת נשים.

משה כחלון: שי יפרט את זה בנושא של ההכשרות.

משה כחלון: הכנסנו שם הרבה מאוד כסף בנושא של הכשרות נשים באזורים מרוחקים.

משה כחלון: לגבי תעסוקת נשים.

משה כחלון: האמת היא שזאת נגישות ואנחנו יודעים את זה.

משה כחלון: יש כאן גידול של 200 אחוזים בתחבורה ציבורית כי עשו המון עבודה בתחבורה ציבורית בכפרים היותר מרוחקים.

משה כחלון: גם לזה יש מענה.

משה כחלון: הלוואות לדיור.

משה כחלון: לצערי זה לא אנחנו אלא זה בנק ישראל, אבל אם תרצה, נעזור לך.

משה כחלון: חבר הכנסת זחאלקה, לגבי 922.

משה כחלון: יוכלו לתת לכם את זה מפורט פעם אחת ולתמיד עם חותמת האוצר שזאת המילה האחרונה.

משה כחלון: לא כל פעם תשמע משהו אחר.

משה כחלון: לגבי ערים מעורבות.

משה כחלון: אכן הייתה לנו פגישה עם ראש עיריית עכו - - -

ג'מאל זחאלקה: עכו, נצרת עילית, רמלה ולוד.

משה כחלון: שאלת לגבי חיפה ויפו.

משה כחלון: צריך להיות איזה מספר מסוים של אוכלוסייה ערבית כדי שזאת תהיה עיר מעורבת.

משה כחלון: לא אנחנו מגדירים את הערים.

משה כחלון: אין לי בעיה לקרוא גם לכם ולשבת אתכם.

משה כחלון: האוצר ישב אתכם גם על רעיונות.

משה כחלון: בעיקר זה הנושא של תרבות וחינוך.

משה כחלון: הדברים שנאמרו הגיוניים.

משה כחלון: זה נמצא אצלנו, אצל שירה גרינברג, ואני יכול לבקש, זאת הזדמנות לבקש משאול מרידור שיזמנו גם את המנהיגות הפרלמנטרית ולשבת אתכם על רעיונות.

אחמד טיבי: מתי בחירות?

קריאה: נובמבר 2019.

משה כחלון: לגבי מעונות.

משה כחלון: אומרים לי כאן שיש כסף ויש קול קורא ואתם לא ניגשתם לעניין הזה.

משה כחלון: חבר הכנסת טלב אבו עראר, נתת לי רעיון עם בלתי הספר.

משה כחלון: יש בו הרבה שכל.

משה כחלון: לא הצלחתי עדיין.

משה כחלון: אתה אמרת משהו יותר הגיוני.

משה כחלון: הרי ממילא הולכים להכיר בו, אז תכין לו את בית הספר.

משה כחלון: זה רעיון שלך והוא רעיון טוב.

משה כחלון: בינתיים אני לא מצליח להעביר אותו.

משה כחלון: יש קצת בעיות משפטיות אבל זה נמצא אצלי על השולחן ואני לא שוכח את זה.

טלב אבו עראר: לגבי הטלוויזיה החינוכית.

משה כחלון: לגבי הטלוויזיה החינוכית.

משה כחלון: יש חוק במדינת ישראל.

משה כחלון: הרי אי אפשר לחוקק חוק שכולם הצבעתם עליו, לפחות הכנסת הצביעה עליו ברוב, וכאשר הוא מגיע ליישום, אומרים בואו נשנה אותו.

דב חנין: היום הולכים לעשות את זה בעניין פיצול תאגיד השידור.

דב חנין: אז למה לא לעשות את זה עם הטלוויזיה החינוכית?

דב חנין: זה אותו הדבר.

משה כחלון: חברים, מי שאומר שסוגרים את החינוכית, סוגרים אולי את המבנה אבל החינוכית ממשיכה לשדר, רק מהתאגיד.

משה כחלון: התאגיד קיבל 60 מיליון שקלים כדי לשדר את החינוכית.

משה כחלון: זה אמנם לא יהיה במבנה הזה אלא במבנה אחר.

משה כחלון: עלות החינוכית בערך 100 מיליון שקלים בשנה, לפי הנתונים שאני מקבל.

משה כחלון: זאת אומרת, גם נתנו 60 מיליון שקלים לתאגיד שישדר.

משה כחלון: לא שאין חינוכית, תהיה חינוכית אבל היא תשדר בתאגיד ולא במשרד החינוך.

משה כחלון: היום למשרד החינוך יש תחנת טלוויזיה שנקראת חינוכית.

משה כחלון: אני לא הייתי כאן עת החליטו.

משה כחלון: אני לא יודע מי היה בכנסת הקודמת.

משה כחלון: אני לא החלטתי על כך.

משה כחלון: הכנסת הקודמת החליטה לסגור את זה ולהעביר את זה לתאגיד ושם זה נמצא.

משה כחלון: זה נמצא בחקיקה ולכן אני לא הולך לשנות את זה ואני לא חושב שזה נכון ואף אחד מכם לא רוצה עוד 100 מיליון שקלים שילכו, ואני לא רוצה לומר שום דבר מעבר לזה.

משה כחלון: חבר הכנסת וקנין, תודה על המחמאות.

משה כחלון: הפטם, אני מניח שאתה גם תסגור את זה.

משה כחלון: אתם יושבים בימים הקרובים.

משה כחלון: חברים, תודה רבה לכולם.

משה גפני: תודה רבה אדוני השר.

משה גפני: (היו"ר יצחק וקנין)

יצחק וקנין: חברים, הישיבה ממשיכה.

יצחק וקנין: יש מישהו שרוצה לומר משהו?

רועי כהן: כן.

רועי כהן: שלום לאדוני היושב ראש, אני נשיא לה"ב, לשכת ארגוני העצמאים והעסקים בישראל, המאגדת בתוכה כ-200,000 בעלי עסקים.

רועי כהן: אני כיבדתי את כבוד השר ואני חושב שהיה נכון גם שהוא יכבד אותנו וישמע את ציבור העצמאים והעסקים הקטנים שהם מנוע הצמיחה האמיתי של המשק אבל אני רואה את שי באבד ומבחינתי גם מנכ"ל המשרד יודע בדיוק לשם מה הגעתי ולמה הגעתי לקבל כאן היום את התשובות.

רועי כהן: ב-21 בינואר הוקמה בהחלטת ממשלה ועדת נטו עסקים קטנים שאמורה בעוד 20 ימים להביא את תוצאותיה לכאן, לכנסת, על מנת להביא שורה של צעדים שאנחנו כלה"ב הצגנו.

רועי כהן: אני רציתי להגיע ולשאול שאלה אחת את כבוד השר.

יצחק וקנין: תשאל אתה מנכ"ל.

יצחק וקנין: תקבל תשובה.

רועי כהן: נכון.

רועי כהן: האם אנחנו ב-22 ביולי נקבל את מה שהובטח לנו כבר משנת 2016?

רועי כהן: הובטח לי.

רועי כהן: לפני היו עוד נשיאים אבל לי הובטח משנת 2016 תכנית עבור העצמאים והעסקים הקטנים.

רועי כהן: כל החומר נמצא אצלם.

רועי כהן: אני רוצה לשאול האם הם יעמדו בהבטחות או דיבורים לבד ומעשים לבד.

יצחק וקנין: עוד מישהו רוצה לשאול משהו את המנכ"ל?

יצחק וקנין: תוך חמש דקות אני סוגר את הדיון.

שי באבד: אני אשיב מאוד בקצרה.

שי באבד: הוועדה יושבת ועובדת כבר מספר חודשים.

שי באבד: אני אבדוק היכן הוועדה עומדת.

שי באבד: בהנחה והוועדה יכולה להתכנס לסיום, היא תתכנס ב-20 ימים הקרובים.

שי באבד: אם לא, תעשה הארכה כמו שהרבה מאוד ועדות בסופו של יום מאריכות כדי שבסופו של יום תהיה גם תוצאה טובה עבור העסקים הקטנים ושנבוא עם משהו שמקצוענית אנחנו מאמינים בו ושגם יסייע בצורה משמעותית לעסקים.

שי באבד: כמובן נציג את זה לשני השרים ושני השרים יצטרכו לתת את ברכתם שהם מקבלים את העמדה של הצוות המקצועי ואחר כך נצא לדרך.

שי באבד: אם זה יקרה בעוד 20 ימים או 30 ימים או פחות או יותר, אני לא יודע להגיד לך.

יצחק וקנין: אני אומר לך לא אכפת לי שזה יקרה בעוד 30 ימים אבל מה שהוא מעלה, זה דבר מאוד מאוד עקרוני.

שי באבד: נכון.

שי באבד: אין ויכוח.

יצחק וקנין: אני חושב שהתרומה של העסקים הקטנים לכלכלה של ישראל היא גדולה לאין ערוך.

שי באבד: אין ויכוח.

יצחק וקנין: פעם אחת ולתמיד צריך לעשות משהו כדי שלא נמצא את עצמנו כל שנה עם 40,000 עסקים שנסגרים.

שי באבד: אין ויכוח.

12941: אדוני היושב ראש, אני רוצה להעיר מידע אישי שמהרגע שרועי נכנס ולקח על עצמו את התפקיד, יש באמת פעילות יוצאת מן הכלל ואנחנו מברכים אותו.

יצחק וקנין: תודה.

יצחק וקנין: רבותיי, אני נועל את ישיבה.

יצחק וקנין: תודה רבה.